Moma, vlastným menom Martina Horňáková, je na prvý pohľad úplne
normálne 18-ročné dievča. So svojimi rodičmi žije v Trenčíne a je študentkou
strednej školy - gymnázia. Moma je na sociálnych sieťach naozaj sledovaná
a sledovateľov si ráta na desaťtisíce, veď len na Instagrame ju sleduje viac ako
120-tisíc ľudí a v súčasnosti patrí medzi najúspešnejších blogerov a vlogerov na
našej internetovej scéne. Na slovenské pomery je to viac než dosť a Moma je
v tom, čo robí naozaj úspešná. Svedčí o tom aj jej výhra v tohtoročnom
Blogerovi roka, kde získala prvenstvo za svoje rady ženám, čiže v kategórii
"Krása".
S blogovaním začínala v trinástich a vraj vôbec netušila, že práve táto
činnosť jej bude ešte aj dnes zaberať väčšinu jej času. Prednedávnom sa
z blogerky stala aj youtuberka a času je zrazu ešte menej. So svojou online
kariérou to myslí vážne, o čom svedčí aj prestup na individuálny študijný plán,
aby sa tak písaniu a natáčaniu mohla venovať naplno. V budúcnosti sa vidí na
štúdiách v zahraničí, plánuje cestovať, robiť videá a vraj ak stihne, napíše aj
knihu. Už dlhší čas tvorí pár s ďalším slovenským youtuberom Exploitedom
a každému je určite jasné, že internetová kariéra sa lepšie buduje vo dvojici.
Táto vlogerská dvojka sa objavuje aj na spoločných videách, rôznych akciách, či
v kampaniach. Moma sa svojim záľubám venuje na sto percent a vďaka nim žije
svoj bláznivý sen. Vo videách radí ako sa správne nalíčiť, robí si žarty alebo
prijíma rôzne výzvy. Na blogu odporúča zdravú stravu, píše o cestovaní, móde a
o svojom živote. Robí to jednak pre seba, pretože ju to napĺňa a ako sa vo
viacerých článkoch na blogu vyjadrila, rada sa vypíše zo svojich pocitov a pri
natáčaní videí zasa zabaví, no robí to tiež pre druhých, aby ich rovnako ako seba
zabavila a podelila sa s nimi o svoje rady a skúsenosti.
V súčasnosti sú rôzni blogeri a youtuberi medzi svojimi rovesníkmi mimoriadne obľúbení a najmä
mladšie ročníky u nich hľadajú inšpiráciu a zábavu. Moma je veľmi cieľavedomá
a s podporou rodičov dokáže všetko zvládnuť aj finančne.
Autorka: Andrea Mayerová, kvarta